title: 2012/507/EU: Sklep Evropske centralne banke z dne 7. septembra 2012 o spremembi Sklepa ECB/2010/14 o preverjanju pristnosti in primernosti eurobankovcev ter njihovem ponovnem dajanju v obtok (ECB/2012/19)

text:
               20.9.2012

               SL

               Uradni list Evropske unije

               L 253/19

         SKLEP EVROPSKE CENTRALNE BANKE
   z dne 7. septembra 2012
   o spremembi Sklepa ECB/2010/14 o preverjanju pristnosti in primernosti eurobankovcev ter njihovem ponovnem dajanju v obtok
   (ECB/2012/19)
   (2012/507/EU)
   SVET EVROPSKE CENTRALNE BANKE JE –
   ob upoštevanju Pogodbe o delovanju Evropske unije in zlasti člena 128(1) Pogodbe,
   ob upoštevanju Statuta Evropskega sistema centralnih bank in Evropske centralne banke ter zlasti člena 16 Statuta,
   ob upoštevanju naslednjega:

               (1)

               Evropska centralna banka (ECB) je 16. septembra 2010 sprejela Sklep ECB/2010/14 o preverjanju pristnosti in primernosti eurobankovcev ter njihovem ponovnem dajanju v obtok (1), ki določa skupna pravila in postopke za varovanje integritete eurobankovcev kot plačilnega sredstva.

               (2)

               Pri Sklepu ECB/2010/14 je zlasti treba spremeniti področje uporabe, da bo zajemalo sedanjo in bodoče serije eurobankovcev, s čimer bi zagotovili, da bodo eurobankovci v obtoku pristni in primerni, ter da bodo domnevno ponarejeni eurobankovci odkriti in predani pristojnim nacionalnim organom. V ta namen je treba v priloge k Sklepu ECB/2010/14 vnesti številne tehnične spremembe.

               (3)

               Minimalni standardi za samodejno preverjanje primernosti eurobankovcev, določeni v Prilogi IIIa k Sklepu ECB/2010/14, predstavljajo zahteve, ki se nanašajo na funkcionalnosti naprav za obdelavo bankovcev. Zato so relevantni samo za proizvajalce naprav za obdelavo bankovcev ter nimajo vpliva na postopke preverjanja pristnosti in primernosti, ki so določeni v Sklepu ECB/2010/14 in jih morajo spoštovati obdelovalci gotovine. Ker so minimalni standardi za samodejno preverjanje primernosti izven področja uporabe Sklepa ECB/2010/14, bi jih bilo treba vključiti v pravila in postopke testiranja naprav za obdelavo bankovcev, zbiranja podatkov in spremljanja.

               (4)

               Glede na izkušnje, pridobljene v zvezi s Sklepom ECB/2010/14, je treba zaradi jasnosti in učinkovitosti izboljšati nekatera pravila in postopke.

               (5)

               Sklep ECB/2010/14 bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Spremembe
   Sklep ECB/2010/14 se spremeni:

               1.

               v členu 2 se doda naslednja opredelitev:

                           „13.

                           ‚eurobankovci‘ pomenijo bankovce, ki izpolnjujejo zahteve Sklepa ECB/2003/4 (2) oziroma katerega koli pravnega akta, ki nadomešča ali dopolnjuje navedeni sklep, in tehnične specifikacije, ki jih določi Svet ECB.

               2.

               v členu 3 se odstavek 5 nadomesti z naslednjim:
               „5.   Obdelovalci gotovine lahko naprave, ki jih upravljajo zaposleni, kadar se uporabljajo za preverjanje pristnosti in primernosti, in naprave, ki jih upravljajo stranke, dajo v obratovanje samo, če so bile uspešno testirane v NCB in so navedene na spletni strani ECB, kakor je določeno v členu 9(2). Naprave se lahko uporabljajo samo za apoene in serije eurobankovcev, ki so za tovrstne naprave navedeni na spletni strani ECB, ter s standardnimi tovarniškimi nastavitvami, vključno z vsemi njihovimi posodobitvami, ki so bile uspešno testirane, razen če se NCB in obdelovalec gotovine dogovorita o strožjih nastavitvah.“;

               3.

               člen 6 se nadomesti z naslednjim:
               „Člen 6
               Odkrivanje neprimernih eurobankovcev
               1.   Ročno preverjanje primernosti se izvaja v skladu z minimalnimi standardi, določenimi v Prilogi III.
               2.   Samodejno preverjanje primernosti se izvaja z uspešno testirano napravo za obdelavo bankovcev v skladu z minimalnimi standardi, ki so objavljeni na spletni strani ECB in se občasno spremenijo.
               3.   NCB lahko, potem ko obvesti ECB, določi strožje standarde za enega ali več apoenov ali serij eurobankovcev, če je to upravičeno, na primer zaradi poslabšanja kakovosti eurobankovcev, ki so v obtoku v njeni državi članici. Ti strožji standardi se objavijo na spletni strani te NCB.
               4.   Neprimerni eurobankovci se predajo NCB ob upoštevanju nacionalnih predpisov.“;

               4.

               v členu 8 se odstavek 4 nadomesti z naslednjim:
               „4.   Eurosistem obvesti obdelovalce gotovine o grožnjah ponarejanja, kadar je to primerno, in lahko od njih zahteva ukrepanje, vključno z začasno prepovedjo ponovnega dajanja apoena ali apoenov zadevne serije eurobankovcev v obtok.“;

               5.

               v členu 9 se odstavek 3 nadomesti z naslednjim:
               „3.   Kadar je posamezna vrsta naprave za obdelavo bankovcev uspešno testirana, so rezultati testiranja v celotnem euroobmočju veljavni eno leto od konca meseca, v katerem je bilo testiranje opravljeno, pod pogojem, da je ta vrsta naprave za obdelavo bankovcev v tem obdobju zmožna odkriti vse ponarejene eurobankovce, s katerimi je Eurosistem seznanjen.“;

               6.

               v členu 10 se odstavek 3 nadomesti z naslednjim:
               „3.   Kadar NCB pri obdelovalcu gotovine odkrije neskladnost z določbami tega sklepa, mora zahtevati, da obdelovalec gotovine v določenem roku sprejme korektivne ukrepe. Dokler neskladnost ni odpravljena, lahko NCB, ki je zahtevo postavila, v imenu ECB obdelovalcu gotovine prepove ponovno dajanje apoena ali apoenov zadevne serije eurobankovcev v obtok. Če je neskladnost posledica neustreznega delovanja vrste naprave za obdelavo bankovcev, lahko to vodi do njenega umika s seznama iz člena 9(2).“;

               7.

               člen 13 se nadomesti z naslednjim:
               „Člen 13
               Končni določbi
               1.   Ta sklep začne veljati dan po objavi v Uradnem listu Evropske unije.
               2.   Obdelovalci gotovine v državah članicah, ki uvedejo euro po datumu sprejetja tega sklepa, uporabljajo ta sklep od datuma uvedbe eura.“;

               8.

               priloge I, IIa, IIb, IIIa, IIIb in IV se spremenijo v skladu s Prilogo k temu sklepu.

         Člen 2
   Začetek veljavnosti
   Ta sklep začne veljati dan po objavi v Uradnem listu Evropske unije.

      V Frankfurtu na Majni, 7. septembra 2012

            Predsednik ECB

         Mario DRAGHI

      (1)  UL L 267, 9.10.2010, str. 1.

      (2)  UL L 78, 25.3.2003, str. 16.“;

      PRILOGA
      Priloge I, IIa, IIb, IIIa, IIIb in IV k Sklepu ECB/2010/14 se spremenijo:

                  1.

                  Priloga I se nadomesti z naslednjim:

                     „PRILOGA I

                        NAPRAVE ZA OBDELAVO BANKOVCEV

                     1.   Splošne tehnične zahteve

                                 1.1

                                 Da bi naprava ustrezala opredelitvi naprave za obdelavo bankovcev, mora biti zmožna obdelati eurobankovce, razvrstiti posamične eurobankovce in fizično ločiti eurobankovce glede na njihove razvrstitve brez poseganja upravljavca naprave, v skladu s prilogama IIa in IIb. Naprave za obdelavo bankovcev morajo imeti zahtevano število namenskih izhodnih enot in/ali druga sredstva, s katerimi se zagotovi zanesljivo ločevanje obdelanih eurobankovcev.

                                 1.2

                                 Naprave za obdelavo bankovcev morajo biti prilagodljive tako, da se zagotovi njihova zmožnost zanesljivega odkrivanja novih ponaredkov. Poleg tega morajo biti prilagodljive tako, da se omogoči nastavitev bolj ali manj strogih standardov sortiranja glede na primernost, če je to potrebno.

                           2.   Kategorije naprav za obdelavo bankovcev

                     Naprave za obdelavo bankovcev so bodisi naprave, ki jih upravljajo stranke, bodisi naprave, ki jih upravljajo zaposleni:

                        Tabela 1

                        Naprave, ki jih upravljajo stranke

                                 A.   Naprave, ki jih upravljajo stranke in omogočajo polog gotovine s sledenjem strank

                                 1.

                                 Vplačilni avtomati (cash-in machines – CIM)

                                 Vplačilni avtomati strankam omogočajo, da z uporabo bančne kartice ali drugih sredstev položijo eurobankovce na svoje bančne račune, vendar nimajo nobene funkcije izdajanja gotovine. Vplačilni avtomati preverijo pristnost eurobankovcev in omogočajo sledljivost imetnika računa; preverjanja primernosti so neobvezna.

                                 2.

                                 Vplačilno-izplačilni avtomati (cash-recycling machines – CRM)

                                 Vplačilno-izplačilni avtomati strankam omogočajo, da z uporabo bančne kartice ali drugih sredstev eurobankovce položijo na svoje bančne račune in jih z njih dvignejo. Vplačilno-izplačilni avtomati preverijo pristnost in primernost eurobankovcev ter omogočajo sledljivost imetnika računa. Pri dvigih lahko vplačilno-izplačilni avtomati uporabijo pristne in primerne eurobankovce, ki so jih položile druge stranke v prejšnjih transakcijah.

                                 3.

                                 Kombinirani vplačilni avtomati (combined cash-in machines – CCM)

                                 Kombinirani vplačilni avtomati strankam omogočajo, da z uporabo bančne kartice ali drugih sredstev eurobankovce položijo na svoje bančne račune in jih z njih dvignejo. Kombinirani vplačilni avtomati preverijo pristnost eurobankovcev in omogočajo sledljivost imetnika računa; preverjanja primernosti so neobvezna. Pri dvigih kombinirani vplačilni avtomati ne uporabijo eurobankovcev, ki so jih položile druge stranke v prejšnjih transakcijah, ampak uporabijo samo eurobankovce, ki so bili vanje vloženi ločeno.

                                 B.   Druge naprave, ki jih upravljajo stranke

                                 4.

                                 Izplačilni avtomati (cash-out machines – COM)

                                 Izplačilni avtomati so avtomati za dvig gotovine, ki preverijo pristnost in primernost eurobankovcev, preden jih izdajo strankam. Izplačilni avtomati uporabijo eurobankovce, ki so jih vanje vložili obdelovalci gotovine ali drugi samodejni sistemi (npr. prodajni avtomati).

                           Vplačilno-izplačilni avtomat se lahko uporabi kot vplačilni avtomat ali kombinirani vplačilni avtomat, če so sistemi odkrivanja, programska oprema in druge komponente za opravljanje temeljnih funkcionalnosti vplačilnih oziroma kombiniranih vplačilnih avtomatov enaki kot pri vrsti vplačilno-izplačilnih avtomatov, navedeni na spletni strani ECB.
                     Kombinirani vplačilni avtomat se lahko uporabi kot vplačilni avtomat, če so sistemi odkrivanja, programska oprema in druge komponente za opravljanje temeljnih funkcionalnosti vplačilnih avtomatov enaki kot pri vrsti kombiniranih vplačilnih avtomatov, navedeni na spletni strani ECB.

                        Tabela 2

                        Naprave, ki jih upravljajo zaposleni

                                 1.

                                 Naprave za sortiranje bankovcev (banknote processing machines – BPM)

                                 Naprave za sortiranje bankovcev preverijo pristnost in primernost eurobankovcev.

                                 2.

                                 Naprave za preverjanje pristnosti bankovcev (banknote authentication machines – BAM)

                                 Naprave za preverjanje pristnosti bankovcev preverijo pristnost eurobankovcev.

                                 3.

                                 Blagajniške vplačilno-izplačilne naprave (teller assistant recycling machines – TARM)

                                 Blagajniške vplačilno-izplačilne naprave so vplačilno-izplačilni avtomati, ki jih upravljajo obdelovalci gotovine, ter ki preverijo pristnost in primernost eurobankovcev. Pri dvigih lahko blagajniške vplačilno-izplačilne naprave uporabijo pristne in primerne eurobankovce, ki so jih položile druge stranke v prejšnjih transakcijah. Poleg tega zagotavljajo varno hrambo eurobankovcev, obdelovalcem gotovine pa omogočajo knjiženje v dobro ali v breme bančnih računov strank.

                                 4.

                                 Blagajniške naprave (teller assistant machines – TAM)

                                 Blagajniške naprave so naprave, ki jih upravljajo obdelovalci gotovine, in ki preverijo pristnost eurobankovcev. Poleg tega zagotavljajo varno hrambo eurobankovcev, obdelovalcem gotovine pa omogočajo knjiženje v dobro ali v breme bančnih računov strank.

                           Naprave, ki jih upravljajo zaposleni, morajo obdelati bankovce v svežnjih.
                     Blagajniške vplačilno-izplačilne naprave in blagajniške naprave se lahko uporabijo kot naprave, ki jih upravljajo stranke, če je bila vrsta naprave testirana in je na spletni strani ECB navedena kot vplačilno-izplačilni avtomat oziroma vplačilni avtomat/kombinirani vplačilni avtomat. V tem primeru se blagajniška vplačilno-izplačilna naprava šteje kot vplačilno-izplačilni avtomat, blagajniška naprava pa kot vplačilni avtomat/kombinirani vplačilni avtomat.
                     3.   Vrste naprav za obdelavo bankovcev

                     Eurosistem testira vrste naprav za obdelavo bankovcev. Vrste naprav za obdelavo bankovcev je mogoče med seboj ločiti glede na njihove specifične sisteme odkrivanja, programsko opremo in druge komponente za opravljanje njihovih temeljnih funkcionalnosti. Te so: (a) potrjevanje pristnosti eurobankovcev; (b) odkrivanje in ločevanje eurobankovcev, za katere se domneva, da so ponarejeni; (c) odkrivanje neprimernih eurobankovcev in njihovo ločevanje od primernih eurobankovcev, kjer to pride v poštev, in (d) sledenje predmetov, ki so prepoznani kot domnevno ponarejeni eurobankovci, in eurobankovcev, katerih pristnost ni nedvoumno potrjena, kjer to pride v poštev.“;

                  2.

                  Priloga IIa se nadomesti z naslednjim:

                     „PRILOGA IIA

                        RAZVRŠČANJE EUROBANKOVCEV IN RAVNANJE Z NJIMI Z NAPRAVAMI, KI JIH UPRAVLJAJO STRANKE

                     Eurobankovci se razvrstijo v eno od naslednjih kategorij in se fizično ločijo glede na kategorijo. Pri napravah, ki ne preverijo primernosti eurobankovcev, razlikovanje med eurobankovci kategorij 4a in 4b ni potrebno.

                        Tabela 1

                        Razvrščanje eurobankovcev in ravnanje z njimi z napravami, ki jih upravljajo stranke in omogočajo polog gotovine s sledenjem strank

                                 Kategorija

                                 Značilnosti

                                 Ravnanje

                                 1.

                                 Predmeti, ki niso prepoznani kot eurobankovci

                                 Predmeti niso prepoznani kot eurobankovci iz katerega koli od naslednjih razlogov:

                                             —

                                             gre za eurobankovce, ki jih naprava ne podpira,

                                             —

                                             ne gre za eurobankovce,

                                             —

                                             gre za eurobankovcem podobne predmete,

                                             —

                                             napačna podoba ali format,

                                             —

                                             eden ali več velikih prepognjenih vogalov ali manjkajočih delov,

                                             —

                                             napaka naprave pri vlaganju ali prenosu.

                                 Naprava jih vrne stranki.

                                 2.

                                 Domnevno ponarejeni eurobankovci

                                 Podoba in format sta prepoznana, vendar eden ali več zaščitnih elementov, ki jih je naprava preverila, ni zaznanih ali so očitno zunaj tolerance.

                                 Umaknitev iz obtoka.
                                 Eurobankovce je treba skupaj z informacijami o imetniku računa nemudoma, vendar najkasneje v 20 delovnih dneh po vložitvi v napravo predati pristojnim nacionalnim organom v preverjanje pristnosti. Znesek se ne sme knjižiti v dobro imetnika računa.

                                 3.

                                 Eurobankovci, katerih pristnost ni nedvoumno potrjena

                                 Podoba in format sta prepoznana, vendar zaradi odstopanj v kakovosti in/ali toleranci niso prepoznani vsi zaščitni elementi, ki jih je naprava preverila. V večini primerov gre za neprimerne eurobankovce.

                                 Umaknitev iz obtoka.
                                 Eurobankovci se obdelajo ločeno in se nemudoma, vendar najkasneje v 20 delovnih dneh po vložitvi v napravo, predajo NCB v preverjanje pristnosti.
                                 Informacije o imetniku računa se hranijo osem tednov po odkritju eurobankovcev z napravo. Te informacije se dajo na razpolago NCB na njeno zahtevo. Druga možnost je, da se v dogovoru z NCB informacije, ki omogočajo sledljivost imetnika računa, predajo tej NCB skupaj z eurobankovci.
                                 Znesek se lahko knjiži v dobro imetnika računa.

                                 4a.

                                 Eurobankovci, ki so prepoznani kot pristni in primerni

                                 Vsa preverjanja pristnosti in primernosti, opravljena z napravo, dajo pozitiven rezultat.

                                 Eurobankovci se lahko uporabijo za ponovno dajanje v obtok.
                                 Znesek se knjiži v dobro imetnika računa.

                                 4b.

                                 Eurobankovci, ki so prepoznani kot pristni in neprimerni

                                 Vsa preverjanja pristnosti, opravljena z napravo, dajo pozitiven rezultat. Najmanj eno preverjeno merilo primernosti ni izpolnjeno.

                                 Eurobankovci se ne smejo uporabiti za ponovno dajanje v obtok in se vrnejo NCB.
                                 Znesek se knjiži v dobro imetnika računa.

                           Posebna pravila v zvezi s tabelo 1:

                                 1.

                                 Če naprava omogoča preklic transakcije pologa, stranki ne vrne eurobankovcev kategorij 2 in 3. Takšni eurobankovci se lahko v primeru preklica transakcije zadržijo tako, da se shranijo v začasnem shranjevalniku v napravi.

                                 2.

                                 Eurobankovci kategorije 3 lahko niso fizično ločeni od eurobankovcev kategorije 4b. V tem primeru še vedno veljajo časovni okvir za predajo pomešanih eurobankovcev kategorij 3 in 4b nacionalni centralni banke ter zahteve za sledenje strank pri eurobankovcih kategorije 3, kakor je določeno za kategorijo 3.

                        Tabela 2

                        Razvrščanje eurobankovcev in ravnanje z njimi z drugimi napravami, ki jih upravljajo stranke

                                 Kategorija

                                 Značilnosti

                                 Ravnanje

                                 1.

                                 Predmeti, ki niso prepoznani kot eurobankovci

                                 Predmeti niso prepoznani kot eurobankovci iz katerega koli od naslednjih razlogov:

                                             —

                                             gre za eurobankovce, ki jih naprava ne podpira,

                                             —

                                             ne gre za eurobankovce,

                                             —

                                             gre za eurobankovcem podobne predmete,

                                             —

                                             napačna podoba ali format,

                                             —

                                             eden ali več velikih prepognjenih vogalov ali manjkajočih delov,

                                             —

                                             napaka naprave pri vlaganju ali prenosu.

                                 Strankam se ne morejo izdati.

                                 2.

                                 Domnevno ponarejeni eurobankovci

                                 Podoba in format sta prepoznana, vendar eden ali več zaščitnih elementov, ki jih je naprava preverila, ni zaznanih ali so očitno zunaj tolerance.

                                 Eurobankovci se strankam ne smejo izdati.
                                 Treba jih je nemudoma, vendar najkasneje v 20 delovnih dneh po tem, ko jih je naprava zaznala, predati pristojnim nacionalnim organom v preverjanje pristnosti, skupaj z informacijami o imetniku računa, če so na voljo.

                                 3.

                                 Eurobankovci, katerih pristnost ni nedvoumno potrjena

                                 Podoba in format sta prepoznana, vendar zaradi odstopanj v kakovosti in/ali toleranci niso prepoznani vsi zaščitni elementi, ki jih je naprava preverila. V večini primerov gre za neprimerne eurobankovce.

                                 Eurobankovci se strankam ne smejo izdati.
                                 Eurobankovci se obdelajo ločeno in se nemudoma, vendar najkasneje v 20 delovnih dneh po vložitvi v napravo, predajo NCB v preverjanje pristnosti.

                                 4a.

                                 Eurobankovci, ki so prepoznani kot pristni in primerni

                                 Vsa preverjanja pristnosti in primernosti, opravljena z napravo, dajo pozitiven rezultat.

                                 Eurobankovci se strankam lahko izdajo.

                                 4b.

                                 Eurobankovci, ki so prepoznani kot pristni in neprimerni

                                 Vsa preverjanja pristnosti, opravljena z napravo, dajo pozitiven rezultat. Najmanj eno preverjeno merilo primernosti ni izpolnjeno.

                                 Eurobankovci se strankam ne smejo izdati in se vrnejo NCB.

                           Posebna pravila v zvezi s tabelo 2:

                                 1.

                                 Eurobankovci kategorij 1, 2 in 3 lahko niso fizično ločeni. Če so pomešani, je treba z vsemi tremi kategorijami ravnati kot z eurobankovci kategorije 2. Če je eurobankovce kategorij 1, 2 in 3 mogoče ločiti z drugo napravo za obdelavo bankovcev ali jih po dogovoru z NCB lahko ločijo usposobljeni zaposleni, je treba z njimi ravnati v skladu s tabelo 2.

                                 2.

                                 Eurobankovci kategorije 3 lahko niso fizično ločeni od eurobankovcev kategorije 4b. V tem primeru še vedno velja časovni okvir za predajo pomešanih eurobankovcev kategorij 3 in 4b nacionalni centralni banki, kakor je določeno za kategorijo 3.“;

                  3.

                  Priloga IIb se nadomesti z naslednjim:

                     „PRILOGA IIb

                        RAZVRŠČANJE EUROBANKOVCEV IN RAVNANJE Z NJIMI Z NAPRAVAMI, KI JIH UPRAVLJAJO ZAPOSLENI

                     Eurobankovci se razvrstijo v eno od kategorij, določenih v tabeli 1. Eurobankovce kategorij 4a in 4b je treba fizično ločiti od eurobankovcev kategorij 1, 2 in 3. Pri napravah, ki ne preverijo primernosti eurobankovcev, razlikovanje med eurobankovci kategorij 4a in 4b ni potrebno.

                        Tabela 1

                        Razvrščanje eurobankovcev in ravnanje z njimi z napravami, ki jih upravljajo zaposleni

                                 Kategorija

                                 Značilnosti

                                 Ravnanje

                                 1.

                                 Predmeti, ki niso prepoznani kot eurobankovci

                                 Predmeti niso prepoznani kot eurobankovci iz katerega koli od naslednjih razlogov:

                                             —

                                             gre za eurobankovce, ki jih naprava ne podpira,

                                             —

                                             ne gre za eurobankovce,

                                             —

                                             gre za eurobankovcem podobne predmete,

                                             —

                                             napačna podoba ali format,

                                             —

                                             eden ali več velikih prepognjenih vogalov ali manjkajočih delov,

                                             —

                                             napaka naprave pri vlaganju ali prenosu.

                                 Naprava jih vrne upravljavcu v nadaljnje ocenjevanje in ravnanje.
                                 Potem, ko jih zaposleni vizualno oceni, jih obdelovalec gotovine lahko vrne stranki.

                                 2.

                                 Domnevno ponarejeni eurobankovci

                                 Podoba in format sta prepoznana, vendar eden ali več zaščitnih elementov, ki jih je naprava preverila, ni zaznanih ali so očitno zunaj tolerance.

                                 Naprava jih vrne upravljavcu v nadaljnjo obravnavo.
                                 Obdelajo se ločeno in se nemudoma, vendar najkasneje v 20 delovnih dneh po tem, ko jih je naprava obdelala, predajo pristojnim nacionalnim organom v končno preverjanje pristnosti.

                                 3.

                                 Eurobankovci, katerih pristnost ni nedvoumno potrjena

                                 Podoba in format sta prepoznana, vendar zaradi odstopanj v kakovosti in/ali toleranci niso prepoznani vsi zaščitni elementi, ki jih je naprava preverila. V večini primerov gre za neprimerne eurobankovce.

                                 4a.

                                 Eurobankovci, ki so prepoznani kot pristni in primerni

                                 Vsa preverjanja pristnosti in primernosti, opravljena z napravo, dajo pozitiven rezultat.

                                 Eurobankovci se lahko uporabijo za ponovno dajanje v obtok.
                                 Znesek se knjiži v dobro imetnika računa.

                                 4b.

                                 Eurobankovci, ki so prepoznani kot pristni in neprimerni

                                 Vsa preverjanja pristnosti, opravljena z napravo, dajo pozitiven rezultat. Najmanj eno preverjeno merilo primernosti ni izpolnjeno.

                                 Eurobankovci se ne smejo uporabiti za ponovno dajanje v obtok in se vrnejo NCB.
                                 Znesek se knjiži v dobro imetnika računa.

                           Posebno pravilo v zvezi s tabelo 1:
                     1. Če je eurobankovce kategorij 2 in 3 mogoče fizično ločiti z napravo samo ali z drugo napravo za obdelavo bankovcev ali jih po dogovoru z NCB lahko ločijo usposobljeni zaposleni, se lahko eurobankovci kategorije 3 predajo NCB skupaj z eurobankovci kategorije 4b. V tem primeru še vedno velja rok za predajo eurobankovcev kategorije 2 pristojnemu nacionalnemu organu in za predajo pomešanih eurobankovcev kategorij 3 in 4b nacionalni centralni banki, kakor je določeno v tabeli.

                        Posebna pravila razvrščanja in sortiranja za nekatere naprave, ki jih upravljajo zaposleni

                                 1.

                                 Naprave za sortiranje bankovcev razvrstijo in fizično sortirajo eurobankovce kategorij 1, 2 in 3 v eno ali več izhodnih enot ter eurobankovce kategorij 4a in 4b v dve ločeni izhodni enoti, kakor je določeno v Prilogi IIb, za kar so potrebne najmanj tri namenske izhodne enote, da ni potrebno poseganje upravljavca naprave.

                                 2.

                                 Vendar pa lahko eurobankovce razvrstijo in sortirajo tudi naprave za sortiranje bankovcev, ki imajo samo dve namenski izhodni enoti, če so izpolnjene naslednje zahteve:

                                             (a)

                                             preverjanja pristnosti in primernosti se opravijo istočasno, med enim samim prehodom bankovcev skozi napravo. Med tem prehodom skozi napravo se morajo eurobankovci kategorije 4a sortirati v eno stacionarno izhodno enoto, medtem ko se morajo eurobankovci drugih kategorij sortirati v ločeno stacionarno izhodno enoto, ki nima fizičnega stika z eurobankovci kategorije 4a;

                                             (b)

                                             če se ugotovi, da se v drugi izhodni enoti nahaja eurobankovec kategorije 1, 2 ali 3, mora upravljavec ponovno spustiti eurobankovec(-ce) iz druge izhodne enote skozi napravo. Med tem drugim prehodom skozi napravo se morajo eurobankovci kategorij 1, 2 in 3 ločiti od eurobankovcev kategorije 4b, tako da se sortirajo v ustrezno namensko izhodno enoto in se z njimi ravna, kakor je določeno v zgornji tabeli. Ker naprava ne more fizično ločiti eurobankovcev kategorij 1, 2 in 3 v različne izhodne enote, je treba vse šteti kot eurobankovce kategorije 2 in z njimi tako tudi ravnati.

                                 3.

                                 Naprave za preverjanje pristnosti bankovcev razvrstijo in fizično sortirajo eurobankovce kategorij 1, 2 in 3 v eno izhodno enoto ter eurobankovce kategorij 4a in 4b v drugo izhodno enoto, za kar sta potrebni najmanj dve namenski izhodni enoti, da ni potrebno poseganje upravljavca naprave.

                                 4.

                                 Vendar pa lahko eurobankovce razvrstijo in sortirajo tudi naprave za preverjanje pristnosti bankovcev, ki imajo samo eno namensko izhodno enoto, če so izpolnjene naslednje zahteve:

                                             (a)

                                             naprava mora vsakokrat, ko obdela eurobankovec kategorije 1, 2 ali 3, nemudoma ustaviti obdelavo in obdržati ta eurobankovec v položaju, ki onemogoča vsakršen fizični stik z eurobankovci, katerih pristnosti je bila potrjena;

                                             (b)

                                             rezultat preverjanja pristnosti se mora za vsak posamezen eurobankovec kategorije 1, 2 ali 3 izpisati na zaslonu. Ker naprava ne more fizično ločiti eurobankovcev kategorij 1, 2 in 3 v različne izhodne enote, je treba vse šteti kot eurobankovce kategorije 2 in z njimi tako tudi ravnati;

                                             (c)

                                             naprava mora ob ustavitvi obdelave preveriti prisotnost eurobankovca kategorije 1, 2 ali 3, obdelavo pa je mogoče nadaljevati šele, ko upravljavec eurobankovec kategorije 1, 2 ali 3 fizično odstrani;

                                             (d)

                                             pri vsaki ustavitvi postopka obdelave sme biti upravljavcu dosegljiv največ en eurobankovec kategorije 1, 2 ali 3.“;

                  4.

                  Priloga IIIa se črta, Priloga IIIb pa se preštevilči v Prilogo III;

                  5.

                  Priloga IV se nadomesti z naslednjim:„
                     PRILOGA IV

                        ZBIRANJE PODATKOV OD OBDELOVALCEV GOTOVINE

                     1.   Cilji

                     Cilj zbiranja podatkov je, da se nacionalnim centralnim bankam in ECB omogoči spremljanje zadevnih dejavnosti obdelovalcev gotovine in nadziranje gibanj v gotovinskem ciklu.
                     2.   Splošna načela

                                 2.1

                                 Podatki o napravah za obdelavo bankovcev se poročajo samo v primerih, kadar se naprave uporabljajo za potrebe skladnosti s tem sklepom.

                                 2.2

                                 Obdelovalci gotovine morajo NCB v svoji državi članici redno zagotavljati:

                                             —

                                             informacije o poslovalnicah, v katerih se obdeluje gotovina, kot so podružnice, ter

                                             —

                                             informacije o napravah za obdelavo bankovcev in avtomatih za dvig gotovine.

                                 2.3

                                 Poleg tega morajo obdelovalci gotovine, ki dajejo eurobankovce ponovno v obtok prek naprav za obdelavo bankovcev in prek avtomatov za dvig gotovine, nacionalni centralni banki v svoji državi članici redno zagotavljati:

                                             —

                                             informacije o obsegu gotovinskih poslov (število obdelanih eurobankovcev), pri katerih so uporabljene naprave za obdelavo bankovcev in avtomati za dvig gotovine,

                                             —

                                             informacije o oddaljenih podružnicah kreditnih institucij z majhnim obsegom gotovinskih poslov, v katerih se preverjanje primernosti opravlja ročno.

                           3.   Vrste podatkov in zahteve za poročanje

                                 3.1

                                 Zbrani podatki se glede na njihovo naravo delijo na glavne podatke in operativne podatke.

                        Glavni podatki

                                 3.2

                                 Glavni podatki obsegajo informacije o: (a) posamičnih obdelovalcih gotovine ter njihovih napravah za obdelavo bankovcev in avtomatih za dvig gotovine, ki so v obratovanju, ter (b) oddaljenih podružnicah kreditnih institucij.

                                 3.3

                                 Glavni podatki se nacionalni centralni banki zagotovijo na dan začetka uporabe tega sklepa, nato pa vsakih šest mesecev. Podatke, določene v obrazcu iz Dodatka 1, je treba zagotoviti, NCB pa lahko zahteva, da se zagotovijo v drugačni obliki. V prehodnem obdobju lahko NCB zahtevajo mesečno poročanje, če je bila taka njihova praksa, preden je začel veljati ta sklep, ali četrtletno poročanje.

                                 3.4

                                 NCB se lahko iz razlogov spremljanja odloči za zbiranje podatkov na lokalni ravni, na primer na ravni podružnic.

                                 3.5

                                 NCB se lahko odloči, da iz zahtev za poročanje izvzame naprave za obdelavo bankovcev, ki se uporabljajo samo za obdelavo eurobankovcev, izdanih prek okenca, ali ki se ne uporabljajo za ponovno dajanje bankovcev v obtok. NCB lahko zahteva, da obdelovalci gotovine navedejo vplačilno-izplačilne avtomate, ki se uporabljajo kot kombinirani vplačilni avtomati/vplačilni avtomati, in kombinirane vplačilne avtomate, ki se uporabljajo kot vplačilni avtomati.

                                 3.6

                                 Podatke o oddaljenih podružnicah, določene v obrazcu iz Dodatka 3, je treba zagotoviti, NCB pa lahko zahteva, da se zagotovijo v drugačni obliki.

                        Operativni podatki

                                 3.7

                                 Operativni podatki so podatki, ki jih obdelovalci gotovine zberejo med obdelavo eurobankovcev in njihovim ponovnim dajanjem v obtok.

                                 3.8

                                 NCB se lahko odloči, da iz obveznosti poročanja operativnih podatkov izvzame druge gospodarske subjekte v smislu člena 6(1) Uredbe (ES) št. 1338/2001, če je število eurobankovcev, ki jih ti subjekti ponovno dajo v obtok prek avtomatov za dvig bankovcev, pod pragom, ki ga določi NCB.

                                 3.9

                                 Podatki se zagotovijo vsakih šest mesecev. Podatki se sporočijo NCB najkasneje v dveh mesecih po zadevnem obdobju poročanja, tj. konec februarja in konec avgusta. Podatki se lahko zagotovijo z uporabo obrazca iz Dodatka 2. V prehodnem obdobju lahko NCB zahtevajo mesečno poročanje, če je bila taka njihova praksa, preden je začel veljati ta sklep, ali četrtletno poročanje.

                                 3.10

                                 Podatke zagotovijo obdelovalci gotovine, ki fizično obdelujejo eurobankovce. Če je obdelovalec gotovine preverjanje pristnosti in primernosti oddal v izvajanje drugemu obdelovalcu gotovine, mora podatke zagotoviti obdelovalec gotovine, določen v skladu s členom 3(2).

                                 3.11

                                 Obdelovalci gotovine morajo podatke poročati v obliki števila eurobankovcev (obseg), podatki morajo biti združeni na nacionalni ravni in razčlenjeni po apoenih eurobankovcev. Razčlenitev po serijah eurobankovcev ni potrebna. Za oddaljene podružnice kreditnih institucij se operativni podatki poročajo ločeno.

                                 3.12

                                 NCB se lahko iz razlogov spremljanja odloči za zbiranje podatkov na lokalni ravni, na primer na ravni podružnic.

                                 3.13

                                 NCB se lahko odloči, da iz zahtev za poročanje izvzame eurobankovce, ki se obdelajo z napravami za obdelavo bankovcev in se izdajo prek okenca.

                                 3.14

                                 Od obdelovalcev gotovine, ki so preverjanje pristnosti in primernosti oddali v izvajanje drugemu obdelovalcu gotovine, se lahko zahteva, da NCB zagotovijo podrobne informacije o tem drugem obdelovalcu gotovine, vključno z dogovori o zunanjem izvajanju.

                                 3.15

                                 Podatke o oddaljenih podružnicah, določene v obrazcu iz Dodatka 3, je treba zagotoviti, NCB pa lahko zahteva, da se zagotovijo v drugačni obliki, in se z obdelovalci gotovine dogovori o zbiranju obsežnejših podatkov.

                           4.   Zaupnost in objava podatkov

                                 4.1

                                 Glavni in operativni podatki se obravnavajo kot zaupni.

                                 4.2

                                 Nacionalne centralne banke in ECB se lahko odločijo, da na podlagi podatkov, pridobljenih v skladu s to prilogo, objavijo poročila ali statistične podatke. Pri vsaki takšni objavi se podatki združijo na način, da nobenega podatka ni mogoče pripisati posameznim poročevalcem.

                     Dodatek 1

                        OBRAZEC ZA POROČANJE

                        Glavni podatki

                     Te informacije je treba sporočiti:
                     [Ime NCB; kontaktni podatki za vprašanja; naslov]
                     1.   Informacije o obdelovalcu gotovine

                     Ime obdelovalca gotovine:
                     Naslov sedeža:
                     Poštna številka:
                     Kraj:
                     Ulica:
                     Vrsta družbe:

                                 —

                                 Kreditna institucija

                                 —

                                 Menjalnica

                                 —

                                 Družba za prevoz gotovine, ki ni plačilna institucija

                                 —

                                 Trgovec (na drobno)

                                 —

                                 Igralnica

                                 —

                                 Drugo, vključno s plačilnimi institucijami, ki še niso zajete v eni izmed zgornjih kategorij (navesti)

                           Kontaktne osebe:
                     Imena:
                     Telefonske št.:
                     Št. telefaksa:
                     Elektronski naslovi:
                     Zunanji izvajalec (če pride v poštev)
                     Ime:
                     Naslov:
                     Poštna številka:
                     Kraj:
                     2.   Naprave, ki jih upravljajo stranke

                                 Kategorija naprave

                                 Identifikacijska številka (1)

                                 Proizvajalec (1)

                                 Naziv naprave (1)

                                 Opis (1)

                                 (sistem odkrivanja/verzija programske opreme)

                                 Skupno število naprav v obratovanju

                                 Vplačilni avtomati (CIM)

                                 Vplačilno-izplačilni avtomati (CRM)

                                 Kombinirani vplačilni avtomati (CCM)

                                 Izplačilni avtomati (COM)

                           3.   Naprave, ki jih upravljajo zaposleni

                                 Kategorija naprave

                                 Identifikacijska številka (2)

                                 Proizvajalec (2)

                                 Naziv naprave (2)

                                 Opis (2)

                                 (sistem odkrivanja/verzija programske opreme)

                                 Skupno število naprav v obratovanju

                                 Naprave za sortiranje bankovcev (BPM)

                                 Naprave za preverjanje pristnosti bankovcev (BAM)

                                 Blagajniške plačilno-izplačilne naprave (TARM)

                                 Blagajniške naprave (TAM)

                           4.   Avtomati za dvig gotovine

                                 Skupno število naprav v obratovanju

                                 Bankomati

                                 Samopostrežne blagajne (SCoT)

                                 Drugo

                     Dodatek 2

                        OBRAZEC ZA POROČANJE

                        Operativni podatki

                     1.   Informacije o obdelovalcu gotovine

                                 Ime obdelovalca gotovine

                                 Obdobje poročanja

                           2.   Podatki

                     Navedite podatke, združene na nacionalni ali regionalni ravni, kakor odloči NCB – brez oddaljenih podružnic.

                                 Skupno število obdelanih eurobankovcev (3)

                                 Od tega eurobankovci, ki so sortirani kot neprimerni (3)

                                 Od tega eurobankovci, ki so ponovno dani v obtok (4)

                                 5 EUR

                                 10 EUR

                                 20 EUR

                                 50 EUR

                                 100 EUR

                                 200 EUR

                                 500 EUR

                                 Število eurobankovcev, izdanih prek naprav, ki jih upravljajo stranke, in prek avtomatov za dvig gotovine

                           Če NCB uveljavi izjemo za oddaljene podružnice iz člena 7, so ti podatki obvezni za kreditne institucije iz zadevne države članice. Kreditne institucije se morajo posvetovati s svojimi NCB, da ugotovijo, ali je te podatke treba poročati.

                     Dodatek 3

                        ODDALJENE PODRUŽNICE KREDITNIH INSTITUCIJ

                     Te informacije zagotovijo samo kreditne institucije, ki imajo oddaljene podružnice iz člena 7(1).
                     1.   Informacije o kreditni instituciji

                                 Ime kreditne institucije

                                 Obdobje poročanja

                     2.   Podatki

                                 Ime oddaljene podružnice

                                 Naslov

                                 Število eurobankovcev, izdanih prek naprav, ki jih upravljajo stranke, in prek avtomatov za dvig gotovine

                           “

         (1)  Ti podatki se vnesejo v skladu z ustreznimi vnosi na spletni strani ECB.

         (2)  Ti podatki se vnesejo v skladu z ustreznimi vnosi na spletni strani ECB.

         (3)  1 Ta postavka zajema tako naprave, ki jih upravljajo zaposleni, kot tudi naprave, ki jih upravljajo stranke.

         (4)  2 Izvzeti so eurobankovci, ki se vrnejo NCB, in eurobankovci, ki se ponovno dajo v obtok prek okenca, če tako odloči NCB.


title: 2004/713/ES: Sklep Evropskega parlamenta z dne 21. aprila 2004 o podelitvi razrešnice direktorju Eurojusta glede izvrševanja njegovega proračuna za proračunsko leto 2002

text:
               21.4.2004

               SL

               Uradni list Evropske unije

               L 330/7

         SKLEP EVROPSKEGA PARLAMENTA
   z dne 21. aprila 2004
   o podelitvi razrešnice direktorju Eurojusta glede izvrševanja njegovega proračuna za proračunsko leto 2002
   (2004/713/ES)

    ---documentbreak---

               21.4.2004

               SL

               Uradni list Evropske unije

               L 330/7

         RESOLUCIJA
   Evropskega parlamenta s pripombami na Sklep o podelitvi razrešnice direktorju Eurojusta glede izvrševanja njegovega proračuna za proračunsko leto 2002


title: 2011/35/SZVP: Sklep Političnega in varnostnega odbora BiH/17/2011 z dne 14. januarja 2011 o imenovanju poveljnika operacije EU za vojaško operacijo Evropske unije v Bosni in Hercegovini

text:
               21.1.2011

               SL

               Uradni list Evropske unije

               L 18/41

         SKLEP POLITIČNEGA IN VARNOSTNEGA ODBORA BiH/17/2011
   z dne 14. januarja 2011
   o imenovanju poveljnika operacije EU za vojaško operacijo Evropske unije v Bosni in Hercegovini
   (2011/35/SZVP)
   POLITIČNI IN VARNOSTNI ODBOR JE –
   ob upoštevanju Pogodbe o Evropski uniji in zlasti drugega odstavka člena 38 Pogodbe,
   ob upoštevanju Skupnega ukrepa Sveta 2004/570/SZVP z dne 12. julija 2004 o vojaški operaciji Evropske unije v Bosni in Hercegovini (1) in zlasti člena 6(1) Skupnega ukrepa,
   ob upoštevanju naslednjega:

               (1)

               Svet je v skladu s členom 6(1) Skupnega ukrepa 2004/570/SZVP pooblastil Politični in varnostni odbor za sprejemanje sklepov o imenovanju poveljnika operacije EU.

               (2)

               V skladu s Sklepom Političnega in varnostnega odbora BiH/10/2007 z dne 25. septembra 2007 o imenovanju poveljnika operacije EU za vojaško operacijo Evropske unije v Bosni in Hercegovini (2) je bil general John McCOLL, namestnik vrhovnega poveljnika zavezniških sil v Evropi (DSACEUR), imenovan za poveljnika operacije EU za vojaško operacijo Evropske Unije v Bosni in Hercegovini.

               (3)

               NATO je na mesto generala Johna McCOLLA sklenil imenovati generala Richarda SHIRREFFA. General Richard SHIRREFF prične z opravljanjem dolžnosti 4. marca 2011. General Richard SHIRREFF bi moral tudi nadomestiti generala Johna McCOLLA v vlogi poveljnika operacije EU za vojaško operacijo Evropske Unije v Bosni in Hercegovini.

               (4)

               V skladu s členom 5 Protokola (št. 22) o stališču Danske, priloženega k Pogodbi o Evropski uniji in Pogodbi o delovanju Evropske unije, Danska ne sodeluje pri pripravi in izvajanju sklepov in ukrepov Unije, ki zadevajo obrambo.

               (5)

               Evropski svet je na zasedanju v Københavnu 12. in 13. decembra 2002 sprejel izjavo, v skladu s katero se ureditev „Berlin plus“ uporablja in izvaja le za tiste države članice Unije, ki so tudi članice zveze NATO ali pogodbenice „Partnerstva za mir“ in so zato sklenile dvostranske sporazume o varnosti z zvezo NATO –

         SPREJEL NASLEDNJI SKLEP:
   Člen 1
   General Richard SHIRREFF je imenovan za poveljnika operacije EU za vojaško operacijo Evropske unije v Bosni in Hercegovini.
   Člen 2
   Ta sklep začne veljati 4. marca 2011.

      V Bruslju, 14. januarja 2011

            Za Politični in varnostni odbor

            Predsednik

         O. SKOOG

      (1)  UL L 252, 28.7.2004, str. 10.

      (2)  UL L 293, 10.11.2007, str. 8.


title: Sklep št. 1358/2008/ES Evropskega parlamenta in Sveta z dne 16. decembra 2008 o spremembi Sklepa št. 1904/2006/ES o uvedbi programa Evropa za državljane za spodbujanje aktivnega evropskega državljanstva za obdobje 2007–2013

text:
               30.12.2008

               SL

               Uradni list Evropske unije

               L 350/58

      SKLEP št. 1358/2008/ES EVROPSKEGA PARLAMENTA IN SVETA

   z dne 16. decembra 2008
   o spremembi Sklepa št. 1904/2006/ES o uvedbi programa „Evropa za državljane“ za spodbujanje aktivnega evropskega državljanstva za obdobje 2007–2013
   EVROPSKI PARLAMENT IN SVET EVROPSKE UNIJE STA –
   ob upoštevanju Pogodbe o ustanovitvi Evropske skupnosti in zlasti členov 151 in 308 Pogodbe,
   ob upoštevanju predloga Komisije,
   po posvetovanju z Evropskim ekonomsko-socialnim odborom,
   po posvetovanju z Odborom regij,
   v skladu s postopkom, določenim v členu 251 Pogodbe (1),
   ob upoštevanju naslednjega:

               (1)

               S Sklepom št. 1904/2006/ES Evropskega parlamenta in Sveta z dne 12. decembra 2006 (2) je bil uveden program „Evropa za državljane“ za obdobje 2007–2013.

               (2)

               Člen 8(3) Sklepa št. 1904/2006/ES določa, da se vsi potrebni ukrepi za izvajanje programa, ki niso navedeni v odstavku 2, sprejmejo v skladu s postopkom iz člena 9(3) navedenega sklepa, torej s postopkom posvetovanja, ki ga določa Sklep Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil (3).

               (3)

               Besedilo Sklepa št. 1904/2006/ES torej zlasti pomeni, da se odločitve o izbiri, ki niso navedene v členu 8(2) navedenega sklepa, sprejemajo v skladu s svetovalnim postopkom, Evropski parlament pa ima pravico do njihovega pregleda.

               (4)

               Te odločitve o izbiri se nanašajo zlasti na subvencije, ki predstavljajo le majhne zneske in niso povezane s politično občutljivimi odločitvami.

               (5)

               Te postopkovne zahteve dodatno podaljšujejo roke v postopku dodeljevanja subvencij kandidatom za dva ali tri mesece. Povzročajo številne zamude v škodo upravičencev do subvencij, nesorazmerno večajo breme uprave programa in ob upoštevanju narave dodeljenih subvencij ne ustvarjajo dodane vrednosti.

               (6)

               Da bi se omogočilo hitrejše in učinkovitejše sprejemanje odločitev o izbiri, je treba svetovalni postopek nadomestiti z obveznostjo Komisije, da nemudoma obvesti Evropski parlament in države članice o vseh ukrepih, sprejetih za izvajanje Sklepa št. 1904/2006/ES brez sodelovanja odbora –

         SKLENILA:
   Člen 1
   Sklep št. 1904/2006/ES se spremeni:

               1.

               v členu 8 se odstavek 3 nadomesti z naslednjim:
               „3.   Komisija obvesti odbor iz člena 9 in Evropski parlament o vseh drugih odločitvah o izbiri v zvezi z izvajanjem tega sklepa, ki jih sprejme v dveh delovnih dneh po sprejetju teh odločitev. Te informacije vsebujejo opise in analizo prejetih prijav, opis postopka ocenjevanja in izbora ter sezname predlaganih projektov za financiranje, pa tudi tistih, za katere je bilo financiranje zavrnjeno.“;

               2.

               v členu 9 se črta odstavek 3.

         Člen 2
   Komisija Evropskemu parlamentu in Svetu poroča o učinkih tega sklepa do 30. junija 2010.
   Člen 3
   Ta sklep začne veljati dan po objavi v Uradnem listu Evropske unije.

      V Strasbourgu, 16. decembra 2008

            Za Evropski parlament

            Predsednik

         H.-G. PÖTTERING

            Za Svet

            Predsednik

         B. LE MAIRE

      (1)  Mnenje Evropskega parlamenta z dne 2. septembra 2008 (še ni objavljeno v Uradnem listu) in Sklep Sveta z dne 20. novembra 2008.

      (2)  UL L 378, 27.12.2006, str. 32.

      (3)  UL L 184, 17.7.1999, str. 23.


title: Sklep Sveta (EU) 2016/581 z dne 11. aprila 2016 o podpisu, v imenu Evropske unije, Sporazuma v obliki izmenjave pisem med Evropsko unijo in Vzhodno republiko Urugvaj v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 glede spremembe ugodnosti na seznamu ugodnosti Republike Hrvaške v okviru njenega pristopa k Evropski uniji

text:
               16.4.2016

               SL

               Uradni list Evropske unije

               L 101/1

         SKLEP SVETA (EU) 2016/581
   z dne 11. aprila 2016
   o podpisu, v imenu Evropske unije, Sporazuma v obliki izmenjave pisem med Evropsko unijo in Vzhodno republiko Urugvaj v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 glede spremembe ugodnosti na seznamu ugodnosti Republike Hrvaške v okviru njenega pristopa k Evropski uniji
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(5) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Svet je 15. julija 2013 pooblastil Komisijo, da na podlagi člena XXIV:6 Splošnega sporazuma o carinah in trgovini (GATT) 1994 začne pogajanja z nekaterimi drugimi članicami Svetovne trgovinske organizacije v okviru pristopa Republike Hrvaške k Evropski uniji.

               (2)

               Pogajanja je vodila Komisija v okviru pogajalskih smernic, ki jih je sprejel Svet.

               (3)

               Ta pogajanja so se zaključila in Sporazum v obliki izmenjave pisem med Evropsko unijo in Vzhodno republiko Urugvaj v skladu s členom XXIV:6 in členom XXVIII GATT 1994 glede spremembe ugodnosti na seznamu ugodnosti Republike Hrvaške v okviru njenega pristopa k Evropski uniji je bil parafiran 18. decembra 2015.

               (4)

               Sporazum bi bilo treba podpisati –

         SPREJEL NASLEDNJI SKLEP:
   Člen 1
   Podpis Sporazuma v obliki izmenjave pisem med Evropsko unijo in Vzhodno republiko Urugvaj v skladu s členom XXIV:6 in členom XXVIII GATT 1994 glede spremembe ugodnosti na seznamu ugodnosti Republike Hrvaške v okviru njenega pristopa k Evropski uniji se odobri v imenu Unije, s pridržkom sklenitve navedenega sporazuma (1).
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v imenu Unije.
   Člen 3
   Ta sklep začne veljati na dan sprejetja.

      V Luxembourgu, 11. aprila 2016

            Za Svet

            Predsednik

         M.H.P. VAN DAM

      (1)  Besedilo Sporazuma bo objavljeno skupaj s sklepom o njegovi sklenitvi.


title: Sklep Evropske centralne banke z dne 23. aprila 2004 o določitvi ukrepov, potrebnih za vplačilo kapitala Evropske centralne banke s strani nesodelujočih nacionalnih centralnih bank (ECB/2004/10)

text:
               9.6.2004

               SL

               Uradni list Evropske unije

               L 205/19

      SKLEP EVROPSKE CENTRALNE BANKE

   z dne 23. aprila 2004
   o določitvi ukrepov, potrebnih za vplačilo kapitala Evropske centralne banke s strani nesodelujočih nacionalnih centralnih bank
   (ECB/2004/10)
   (2004/507/ES)
   RAZŠIRJENI SVET EVROPSKE CENTRALNE BANKE JE –
   ob upoštevanju Statuta Evropskega sistema centralnih bank in Evropske centralne banke ter zlasti člena 48 Statuta,
   ob upoštevanju naslednjega:

               (1)

               Sklep ECB/2003/19 z dne 18. decembra 2003 o določitvi ukrepov, potrebnih za vplačilo kapitala Evropske centralne banke s strani nesodelujočih nacionalnih centralnih bank (1), je določil odstotek vpisanega kapitala v kapitalu Evropske centralne banke (ECB), ki naj bi ga kot prispevek za stroške poslovanja ECB vplačale nacionalne centralne banke (NCB) držav članic, ki 1. januarja 2004 niso uvedle evra.

               (2)

               Glede na pristop Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji ter glede na to, da bodo njihove NCB 1. maja 2004 postale del Evropskega sistema centralnih bank (ESCB), Sklep ECB/2004/5 z dne 22. aprila 2004 o odstotnih deležih nacionalnih centralnih bank v ključu za vpis kapitala Evropske centralne banke (2) določa z veljavnostjo od 1. maja 2004 ponderje, določene za vsako NCB, ki je 1. maja 2004 del ESCB, v ključu za vpis kapitala ECB (v nadaljevanju: ponderji v kapitalskem ključu oziroma kapitalski ključ).

               (3)

               Vpisani kapital ECB bo od 1. maja 2004 znašal 5 564 669 247,19 evrov.

               (4)

               Zaradi razširjenega kapitalskega ključa je treba sprejeti nov sklep ECB, ki bo razveljavil Sklep ECB/2003/19 z veljavnostjo od 1. maja 2004 in določil odstotek vpisanega kapitala v kapitalu ECB, ki naj ga 1. maja 2004 vplačajo NCB držav članic, ki do 1. maja 2004 ne bodo uvedle evra (v nadaljevanju: nesodelujoče NCB).

               (5)

               Glede na člen 3.3 Poslovnika Razširjenega sveta Evropske centralne banke so guvernerji centralnih bank: Česká národní banka, Eesti Pank, Central Bank of Cyprus, Latvijas Banka, Lietuvos bankas, Magyar Nemzeti Bank, Bank Ċentrali ta’ Malta/Central Bank of Malta, Narodowy Bank Polski, Banka Slovenije in Národná banka Slovenska imeli možnost dati svoje pripombe v zvezi s tem sklepom njegovim sprejetjem –

         SKLENIL:
   Člen 1
   Višina in oblika vplačanega kapitala
   Vsaka nesodelujoča NCB vplača 7 % svojega vpisanega kapitala v kapitalu ECB na 1. maj 2004. Ob upoštevanju ponderjev v kapitalskem ključu, opisanih v členu 2 Sklepa ECB/2004/5, vplača torej vsaka nesodelujoča NCB 1. maja 2004 znesek, ki je prikazan poleg njenega imena v spodnji preglednici:

               (EUR)

               Nesodelujoča NCB

               Česká národní banka

               5 680 859,54

               Danmarks Nationalbank

               6 101 159,01

               Eesti Pank

               694 915,90

               Central Bank of Cyprus

               506 384,90

               Latvijas Banka

               1 160 010,95

               Lietuvos bankas

               1 723 656,30

               Magyar Nemzeti Bank

               5 408 190,75

               Bank Ċentrali ta’ Malta/Central Bank of Malta

               252 023,87

               Narodowy Bank Polski

               20 013 889,41

               Banka Slovenije

               1 302 967,30

               Národná banka Slovenska

               2 783 948,38

               Sveriges Riksbank

               9 400 451,41

               Bank of England

               56 022 530,23

         Člen 2
   Uskladitev vplačanega kapitala
   1.   Danmarks Nationalbank, Sveriges Riksbank in Bank of England so že vplačale 5 % svojega deleža v vpisanem kapitalu ECB, ko velja do 30. aprila 2004 po Sklepu ECB/2003/19. Glede na to vsaka od njih bodisi prenese dodatek znesek na ECB bodisi prejme znesek nazaj od ECB, tako da se dosežejo zneski, prikazani v preglednici v členu 1.
   2.   Vsaka od drugih nesodelujočih NCB prenese na ECB znesek, prikazan poleg njenega imena v preglednici v členu 1.
   3.   Vsi prenosi na podlagi tega člena se opravijo v skladu s pogoji, določenimi v Sklepu ECB/2004/7 z dne 22. aprila 2004 o določitvi pogojev za prenose kapitalskih deležev Evropske centralne banke med nacionalnimi centralnimi bankami in za uskladitev vplačanega kapitala (3).
   Člen 3
   Končne določbe
   1.   Ta sklep začne veljati 23. aprila 2004.
   2.   Sklep ECB/2003/19 se s tem razveljavi z veljavnostjo od 1. maja 2004.

      V Frankfurtu na Majni, 23. aprila 2004

            Predsednik ECB

         Jean-Claude TRICHET

      (1)  UL L 9, 15.1.2004, str. 31.

      (2)  Glej stran 5 tega Uradnega lista.

      (3)  Glej stran 9 tega Uradnega lista.


title: Sklep Komisije z dne 23. aprila 2013 o ustanovitvi strokovne skupine Komisije, imenovane „Platforma za dobro davčno upravljanje, agresivno davčno načrtovanje in dvojno obdavčevanje“

text:
               26.4.2013

               SL

               Uradni list Evropske unije

               C 120/17

         SKLEP KOMISIJE
   z dne 23. aprila 2013
   o ustanovitvi strokovne skupine Komisije, imenovane „Platforma za dobro davčno upravljanje, agresivno davčno načrtovanje in dvojno obdavčevanje“
   2013/C 120/07
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju naslednjega:

               (1)

               Komisija je v sporočilu z dne 6. decembra 2012 (1) predstavila Akcijski načrt za okrepljeni boj proti davčnim goljufijam in davčnim utajam. Hkrati s sporočilom je Komisija objavila dve priporočili, in sicer o agresivnem davčnem načrtovanju (2) in o ukrepih, namenjenih spodbujanju tretjih držav k uporabi minimalnih standardov dobrega upravljanja v davčnih zadevah (3). Ti področji sta danes še posebej pomembni, kot je poudaril tudi Evropski parlament v svoji resoluciji z dne 19. aprila 2012 o pozivu h konkretnim ukrepom za boj proti davčnim goljufijam in utajam (4).

               (2)

               V skladu s priporočilom o agresivnem davčnem načrtovanju bi morale države članice sprejeti splošni predpis o preprečevanju zlorab, v skladu s katerim ne bi upoštevale umetnih ureditev, katerih glavni namen je izogibanje davkom, temveč bi uporabljale svoje davčne predpise s sklicevanjem na njihovo gospodarsko vsebino. Priporočilo prav tako poziva države članice, naj v konvencije o dvojnem obdavčevanju vključijo določbo za preprečevanje posebne oblike dvojnega neobdavčevanja.

               (3)

               Priporočilo glede ukrepov, namenjenih spodbujanju tretjih držav k uporabi minimalnih standardov dobrega upravljanja v davčnih zadevah, določa merila, na podlagi katerih je mogoče ugotoviti, katere tretje države ne izpolnjujejo teh minimalnih standardov. V njem je naveden tudi sklop ukrepov, ki jih države članice lahko sprejmejo v zvezi s takimi tretjimi državami in v korist tretjih držav, ki navedene standarde izpolnjujejo ali so zavezane k njihovemu izpolnjevanju.

               (4)

               Pomembno je, da se priporočili izvajata čim širše in da se pri tem uporabijo vse relevantne izkušnje, strokovno znanje in mnenja. Ti elementi bi morali biti upoštevani tudi v poročilu o uporabi zgoraj navedenih priporočil, ki naj bi ga Komisija objavila do konca leta 2015. Prav tako bi se morala Komisija nanje opirati pri svojem nadaljnjem delu na zadevnem področju.

               (5)

               Komisija je v zaključku svojega sporočila o dvojnem obdavčevanju na enotnem trgu (5) napovedala, da bo preučila potencialne koristi vzpostavitve foruma EU o dvojnem obdavčevanju, tj. strokovne skupine za razprave o težavah, povezanih s tem področjem. Glede na pomembnost teh težav za delovanje notranjega trga bi bilo smiselno o njih redno razpravljati v okviru strokovne skupine. Poleg tega je bilo v odgovorih, prejetih v okviru javnega posvetovanja Komisije o konkretnih primerih in možnih načinih preprečevanja dvojnega neobdavčevanja poudarjeno, da sta v praksi dvojno neobdavčevanje in dvojno obdavčevanje pogosto povezana in se zato ne bi smela obravnavati ločeno. Glede na to, da je dvojno neobdavčevanje povezano z agresivnim davčnim načrtovanjem, ki je eno od zgoraj navedenih vprašanj, je primerno, da se preprečevanje dvojnega obdavčevanja obravnava v okviru iste strokovne skupine (tj. te platforme).

               (6)

               Platforma bi morala omogočiti dialog na teh področjih in s tem poskrbeti za izmenjavo izkušenj in strokovnega znanja ter upoštevanje mnenj vseh zainteresiranih strani.

               (7)

               Platformi bi morala predsedovati Komisija, vključevati pa bi morala predstavnike davčnih organov držav članic, organizacij, ki zastopajo gospodarstvo ali civilno družbo, ter oseb, dejavnih na področju davkov.

               (8)

               Treba bi bilo določiti pravila o razkrivanju informacij s strani članov platforme.

               (9)

               Osebne podatke bi bilo treba obdelovati v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (6) –

         SPREJELA NASLEDNJI SKLEP:
   Člen 1
   Predmet urejanja
   S tem sklepom se vzpostavi strokovna skupina z imenom „Platforma za dobro davčno upravljanje, agresivno davčno načrtovanje in dvojno obdavčevanje“ (v nadaljnjem besedilu: platforma).
   Člen 2
   Naloge
   Naloge platforme so:

               (a)

               spodbujati razprave med gospodarstvom, civilno družbo in strokovnjaki nacionalnih davčnih organov o vprašanjih na področju dobrega upravljanja v davčnih zadevah, agresivnega davčnega načrtovanja in dvojnega obdavčevanja. Izraz „dobro upravljanje v davčnih zadevah“ zajema preglednost, izmenjavo informacij in pošteno davčno konkurenco;

               (b)

               Komisiji zagotavljati informacije, ki so pomembne za opredelitev prednostnih nalog na teh področjih ter za izbiro ustreznih načinov in instrumentov za doseganje napredka na teh področjih;

               (c)

               prispevati k najboljši možni uporabi in izvajanju zgoraj omenjenih priporočil Komisije, in sicer z opredelitvijo tehničnih in praktičnih vprašanj, pomembnih za to področje, ter možnih rešitev;

               (d)

               Komisiji zagotavljati informacije, pomembne za pripravo njenega poročila o uporabi priporočila glede ukrepov, namenjenih spodbujanju tretjih držav k uporabi minimalnih standardov dobrega upravljanja v davčnih zadevah, in priporočila o agresivnem davčnem načrtovanju;

               (e)

               razpravljati o praktičnih izkušnjah davčnih organov ter predstavnikov gospodarstva, civilne družbe in oseb, dejavnih na področju davkov, ter preučiti možne načine za učinkovitejše reševanje težav na področju dvojnega obdavčevanja, ki vplivajo na nemoteno delovanje notranjega trga.

         Člen 3
   Posvetovanje
   Komisija se lahko s platformo posvetuje o vseh vprašanjih v zvezi z dobrim upravljanjem v davčnih zadevah, agresivnim davčnim načrtovanjem in dvojnim obdavčevanjem.
   Člen 4
   Člani – imenovanje
   1.   Platformo sestavlja največ 45 članov.
   2.   Člani platforme so:

               (a)

               davčni organi držav članic;

               (b)

               do 15 organizacij, ki zastopajo gospodarstvo, civilno družbo in osebe, dejavne na področju davkov.

         3.   Davčni organi vsake države članice imenujejo enega predstavnika izmed uradnikov, ki so zadolženi za čezmejno obdavčevanje s poudarkom na boju proti agresivnemu davčnemu načrtovanju.
   4.   Po povabilu k oddaji prijave generalni direktor za obdavčenje in carinsko unijo imenuje organizacije iz točke (b) odstavka 2 z znanjem na področjih iz člena 2, ki so se odzvale na povabilo k oddaji prijave.
   5.   Organizacije pri oddaji prijave imenujejo enega predstavnika in enega nadomestnega predstavnika, ki nadomešča predstavnika, kadar je ta odsoten ali zadržan. Generalni direktor za obdavčenje in carinsko unijo lahko ugovarja imenovanju predstavnika ali nadomestnega predstavnika, ki ga je predlagala organizacija, in sicer na podlagi ugotovitve, da ne izpolnjuje profila, zahtevanega v povabilu k oddaji prijave. V takih primerih se zadevno organizacijo zaprosi, da imenuje drugega predstavnika ali drugega nadomestnega predstavnika.
   6.   Za imenovanje nadomestnih predstavnikov veljajo isti pogoji za kot za člane; nadomestni predstavniki avtomatično nadomeščajo odsotne ali zadržane člane.
   7.   Organizacije se imenujejo za tri leta, razen če se jih nadomesti ali izključi na podlagi odstavka 9. Njihov mandat se lahko podaljša po tem, ko so se odzvale na nadaljnje povabilo k oddaji prijave.
   8.   Organizacije, za katere je bilo ugotovljeno, da so primerne za članstvo, vendar niso bile imenovane, se lahko uvrstijo na rezervni seznam, ki se hrani tri leta in ga Komisija uporabi za imenovanje nadomestnih predstavnikov.
   9.   Organizacije iz točke (b) odstavka 2 ali njihove predstavnike je mogoče nadomestiti ali izključiti za preostanek mandata v katerem koli od naslednjih primerov:

               (a)

               kadar organizacija ali njen predstavnik ne more več učinkovito prispevati k razpravam platforme;

               (b)

               kadar organizacija ali njen predstavnik ne izpolnjuje pogoja iz člena 339 Pogodbe o delovanju Evropske unije;

               (c)

               kadar organizacija ali njen predstavnik odstopi;

               (d)

               kadar je to zaželeno, da se ohrani uravnotežena zastopanost relevantnih strokovnih in interesnih področij.

         Za razrešitev situacij iz prvega pododstavka lahko generalni direktor za obdavčenje in carinsko unijo, kadar je primerno, imenuje nadomestno organizacijo z rezervnega seznama iz odstavka 8 ali organizacijo zaprosi, da imenuje drugega predstavnika ali drugega nadomestnega predstavnika.
   10.   Imena organizacij in njihovih predstavnikov se objavijo v registru strokovnih skupin Komisije in drugih podobnih subjektov (v nadaljnjem besedilu: register) ter na posebni spletni strani.
   11.   Osebni podatki se zbirajo, obdelujejo in objavljajo v skladu z Uredbo (ES) št. 45/2001.
   Člen 5
   Delovanje
   1.   Platformi predseduje Generalni direktor za obdavčenje in carinsko unijo ali njegov zastopnik.
   2.   V dogovoru s predsednikom lahko platforma ustanovi podskupine za preučitev posebnih vprašanj na podlagi mandata, ki ga določi platforma. Take podskupine se razpustijo takoj, ko izpolnijo mandat.
   3.   Predsednik lahko povabi zunanje strokovnjake s posebnim znanjem o določeni zadevi na dnevnem redu, da začasno sodelujejo pri delu platforme ali njene podskupine. Poleg tega lahko predsednik kot opazovalce k sodelovanju povabi posameznike ali organizacije, kot so opredeljeni v pravilu 8(3) horizontalnih pravil o strokovnih skupinah (7), in države kandidatke. Kot opazovalce se lahko povabi zlasti predstavnike držav v procesu pristopa in mednarodnih organizacij.
   4.   Člani in njihovi predstavniki kot tudi povabljeni strokovnjaki in opazovalci spoštujejo obveznost varovanja poslovne skrivnosti, določeno v pogodbah in drugih zadevnih pravilih Unije, ter pravila v zvezi z zaščito tajnih podatkov EU iz Priloge k poslovniku Komisije (8). Če teh obveznosti ne spoštujejo, lahko Komisija sprejme vse ustrezne ukrepe.
   5.   Sestanki platforme in njenih podskupin navadno potekajo v prostorih Komisije. Komisija zagotovi tajniške storitve. Zainteresirani uradniki drugih služb Komisije lahko sodelujejo v postopku in se udeležujejo sestankov platforme in njenih podskupin.
   6.   Platforma sprejme svoj poslovnik na podlagi standardnega poslovnika za strokovne skupine.
   7.   Komisija objavi vse relevantne dokumente o dejavnostih platforme (kot so dnevni redi, zapisniki in prispevki sodelujočih) v registru ali prek povezave iz registra na posebni spletni strani. Dokument se ne objavi, kadar bi njegovo razkritje oslabilo varstvo javnega ali zasebnega interesa, kakor je opredeljen v členu 4 Uredbe (ES) št. 1049/2001 (9).
   Člen 6
   Stroški sestankov
   1.   Udeleženci, ki sodelujejo pri dejavnostih platforme, za svoje storitve niso plačani.
   2.   Potne stroške in, kadar je ustrezno, stroške bivanja, ki jih imajo člani zaradi dejavnosti platforme, Komisija povrne v skladu s svojimi veljavnimi predpisi.
   3.   Navedeni stroški se povrnejo v mejah razpoložljivih odobrenih sredstev, v okviru letnega postopka dodelitve sredstev.
   Člen 7
   Uporaba
   Ta sklep se uporablja tri leta.

      V Bruslju, 23. aprila 2013

            Za Komisijo

         Algirdas ŠEMETA

            Član Komisije

      (1)  COM(2012) 722.

      (2)  C(2012) 8806 final.

      (3)  C(2012) 8805 final.

      (4)  P7_TA(2012) 0030.

      (5)  COM(2011) 712 final.

      (6)  UL L 8, 12.1.2001, str. 1.

      (7)  Sporočilo predsednika Komisiji: Okvir za strokovne skupine Komisije: horizontalna pravila in javni register, C(2010) 7649 final.

      (8)  UL L 308, 8.12.2000, str. 26.

      (9)  UL L 145, 31.5.2001, str. 43. Te izjeme so namenjene zaščiti javne varnosti, vojaških zadev, mednarodnih odnosov, finančne, denarne ali gospodarske politike, zasebnosti in celovitosti posameznika, poslovnih interesov, sodnih postopkov in pravnih nasvetov, inšpekcij/preiskav/revizij in postopka odločanja institucije.


title: 2014/10/EU: Sklep Sveta z dne 13. januarja 2014 o imenovanju švedskega člana Evropskega ekonomsko-socialnega odbora

text:
               15.1.2014

               SL

               Uradni list Evropske unije

               L 10/17

         SKLEP SVETA
   z dne 13. januarja 2014
   o imenovanju švedskega člana Evropskega ekonomsko-socialnega odbora
   (2014/10/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 302 Pogodbe,
   ob upoštevanju predloga švedske vlade,
   ob upoštevanju mnenja Evropske komisije,
   ob upoštevanju naslednjega:

               (1)

               Svet je 13. septembra 2010 sprejel Sklep 2010/570/EU, Euratom o imenovanju članov Evropskega ekonomsko-socialnega odbora za obdobje od 21. septembra 2010 do 20. septembra 2015 (1).

               (2)

               Zaradi konca mandata Ellen NYGREN se je sprostilo mesto člana Evropskega ekonomsko-socialnega odbora –

         SPREJEL NASLEDNJI SKLEP:
   Člen 1
   Lise-Lotte LENBERG se za preostanek mandata, ki se izteče 20. septembra 2015, imenuje za članico Evropskega ekonomsko-socialnega odbora.
   Člen 2
   Ta sklep začne veljati na dan sprejetja.

      V Bruslju, 13. januarja 2014

            Za Svet

            Predsednik

         D. KOURKOULAS

      (1)  UL L 251, 25.9.2010, str. 8.


title: Sklep Sveta (EU) 2015/1156 z dne 13. julija 2015 o stališču, ki se v imenu Evropske unije zavzame v Skupnem odboru EGP glede spremembe Priloge II (Tehnični predpisi, standardi, preskušanje in certificiranje) k Sporazumu EGP (baterije in akumulatorji)

text:
               15.7.2015

               SL

               Uradni list Evropske unije

               L 187/24

         SKLEP SVETA (EU) 2015/1156
   z dne 13. julija 2015
   o stališču, ki se v imenu Evropske unije zavzame v Skupnem odboru EGP glede spremembe Priloge II (Tehnični predpisi, standardi, preskušanje in certificiranje) k Sporazumu EGP (baterije in akumulatorji)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 192(1) ter člena 218(9) Pogodbe,
   ob upoštevanju Uredbe Sveta (ES) št. 2894/94 z dne 28. novembra 1994 o pravilih za izvajanje Sporazuma o Evropskem gospodarskem prostoru (1) in zlasti člena 1(3) Uredbe,
   ob upoštevanju predloga Evropske komisije,
   ob upoštevanju naslednjega:

               (1)

               Sporazum o Evropskem gospodarskem prostoru (2) (v nadaljnjem besedilu: Sporazum EGP) je začel veljati 1. januarja 1994.

               (2)

               Na podlagi člena 98 Sporazuma EGP se lahko Skupni odbor EGP med drugim odloči spremeniti Prilogo II k Sporazumu EGP.

               (3)

               Direktivo 2013/56/EU Evropskega parlamenta in Sveta (3) je treba vključiti v Sporazum EGP.

               (4)

               Direktiva 2013/56/EU razveljavlja Odločbo Komisije 2009/603/ES (4), ki je bila vključena v Sporazum EGP.

               (5)

               Ob upoštevanju posebnih pravnih in dejanskih razmer v Lihtenštajnu se člen 17 Direktive 2006/66/ES ne uporablja za Lihtenštajn.

               (6)

               Prilogo II k Sporazumu EGP bi bilo zato treba ustrezno spremeniti.

               (7)

               Stališče Unije v Skupnem odboru EGP bi moralo temeljiti na priloženem osnutku sklepa –

         SPREJEL NASLEDNJI SKLEP:
   Člen 1
   Stališče, ki se v imenu Unije zavzame v Skupnem odboru EGP glede predlagane spremembe Priloge II (Tehnični predpisi, standardi, preskušanje in certificiranje) k Sporazumu EGP, temelji na osnutku sklepa Skupnega odbora EGP, priloženega temu sklepu.
   Člen 2
   Ta sklep začne veljati na dan sprejetja.

      V Bruslju, 13. julija 2015

            Za Svet

            Predsednik

         F. ETGEN

      (1)  UL L 305, 30.11.1994, str. 6.

      (2)  UL L 1, 3.1.1994, str. 3.

      (3)  Direktiva 2013/56/EU Evropskega parlamenta in Sveta z dne 20. novembra 2013 o spremembi Direktive 2006/66/ES Evropskega parlamenta in Sveta o baterijah in akumulatorjih ter odpadnih baterijah in akumulatorjih glede dajanja na trg prenosnih baterij in akumulatorjev, ki vsebujejo kadmij, namenjenih za brezžično električno orodje, in gumbastih celic z nizko vsebnostjo živega srebra ter o razveljavitvi Odločbe Komisije 2009/603/ES (UL L 329, 10.12.2013, str. 5).

      (4)  Odločba Komisije 2009/603/ES z dne 5. avgusta 2009 o določitvi zahtev po registraciji proizvajalcev baterij in akumulatorjev v skladu z Direktivo 2006/66/ES Evropskega parlamenta in Sveta (UL L 206, 8.8.2009, str. 13).

      OSNUTEK
      SKLEP SKUPNEGA ODBORA EGP št. …/2015
      z dne
      o spremembi Priloge II (Tehnični predpisi, standardi, preskušanje in certificiranje) k Sporazumu EGP
      SKUPNI ODBOR EGP JE –
      ob upoštevanju Sporazuma o Evropskem gospodarskem prostoru (v nadaljnjem besedilu: Sporazum EGP) in zlasti člena 98 Sporazuma EGP,
      ob upoštevanju naslednjega:

                  (1)

                  Direktivo 2013/56/EU Evropskega parlamenta in Sveta z dne 20. novembra 2013 o spremembi Direktive 2006/66/ES Evropskega parlamenta in Sveta o baterijah in akumulatorjih ter odpadnih baterijah in akumulatorjih glede dajanja na trg prenosnih baterij in akumulatorjev, ki vsebujejo kadmij, namenjenih za brezžično električno orodje, in gumbastih celic z nizko vsebnostjo živega srebra ter o razveljavitvi Odločbe Komisije 2009/603/ES (1) je treba vključiti v Sporazum EGP.

                  (2)

                  Direktiva 2013/56/EU Evropskega parlamenta in Sveta razveljavlja Odločbo Komisije 2009/603/ES (2), ki je vključena v Sporazum EGP in je zato razveljavljena v okviru Sporazuma EGP.

                  (3)

                  Prilogo II k Sporazumu EGP bi bilo zato treba ustrezno spremeniti –

            SPREJEL NASLEDNJI SKLEP:
      Člen 1
      Poglavje XV Priloge II k Sporazumu EGP se spremeni:

                  1.

                  v točki 12x (Direktiva 2006/66/ES Evropskega parlamenta in Sveta) se doda naslednje:

                              „—

                                 32013 L 0056: Direktiva 2013/56/EU Evropskega parlamenta in Sveta z dne 20. novembra 2013 (UL L 329, 10.12.2013, str. 5).

                        Za namene tega sporazuma veljajo določbe te direktive v skladu z naslednjo prilagoditvijo:
                  člen 17 se ne uporablja za Lihtenštajn.“;

                  2.

                  besedilo točke 12zt (Odločba Komisije 2009/603/ES) se črta.

            Člen 2
      Besedilo Direktive 2013/56/EU v islandskem in norveškem jeziku, ki se objavi v Dopolnilu EGP k Uradnemu listu Evropske unije, je verodostojno.
      Člen 3
      Ta sklep začne veljati dne … pod pogojem, da so bila predložena vsa uradna obvestila v skladu s členom 103(1) Sporazuma EGP (3).
      Člen 4
      Ta sklep se objavi v sklopu EGP Uradnega lista Evropske unije in v Dopolnilu EGP k Uradnemu listu Evropske unije.

         V Bruslju,.

               Za Skupni odbor EGP

               Predsednik

               Sekretarja

               Skupnega odbora EGP

         (1)  UL L 329, 10.12.2013, str. 5.

         (2)  UL L 206, 8.8.2009, str. 13.

         (3)  [Navedena ni nobena ustavna zahteva.] [Navedene so ustavne zahteve.]


title: Sklep št. 846/2004/ES Evropskega parlamenta in Sveta z dne 29. aprila 2004 o spremembi Odločbe Sveta 2000/821/ES o izvajanju programa za spodbujanje razvoja, distribucije in promocije evropskih avdiovizualnih del (MEDIA Plus – razvoj, distribucija in promocija) (2001 do 2005)

text:
Pomembno pravno obvestilo

|

32004D0846

Uradni list L 157 , 30/04/2004 str. 0004 - 0006

		Sklep št. 846/2004/ES Evropskega parlamenta in Svetaz dne 29. aprila 2004o spremembi Odločbe Sveta 2000/821/ES o izvajanju programa za spodbujanje razvoja, distribucije in promocije evropskih avdiovizualnih del (MEDIA Plus – razvoj, distribucija in promocija) (2001 do 2005)EVROPSKI PARLAMENT IN SVET EVROPSKE UNIJE STA –ob upoštevanju Pogodbe o ustanovitvi Evropske skupnosti in zlasti člena 157(3) Pogodbe,ob upoštevanju predloga Komisije,ob upoštevanju mnenja Ekonomsko-socialnega odbora [1],ob upoštevanju mnenja Odbora regij [2],v skladu s postopkom, določenim v členu 251 Pogodbe [3],ob upoštevanju naslednjega:(1) Z Odločbo 2000/821/ES [4] je Svet uvedel program MEDIA Plus, ki spodbuja razvoj, distribucijo in promocijo evropskih avdiovizualnih del in naj bi potekal od 1. januarja 2001 do 31. decembra 2005.(2) Bistveno je, da se zagotovi kontinuiteta politike Skupnosti glede podpore evropskemu avdiovizualnemu sektorju, ob upoštevanju ciljev, ki jih upošteva Skupnost na podlagi člena 157 Pogodbe.(3) Prav tako je bistveno, da Komisija zagotovi celovito in podrobno ocenjevalno poročilo o programu MEDIA Plus Programme najpozneje do 31. decembra 2005, da lahko zakonodajni organ pravočasno obravnava predlog za nov program MEDIA Plus Programme, katerega začetek je načrtovan za leto 2007, in da lahko proračunski organ oceni potrebo za novi finančni okvir –SKLENILA:Člen 1Odločba 2000/821/ES se spremeni na naslednji način:1. V členu 1(1) se "31. december 2005" nadomesti z "31. december 2006".2. V členu 5(2) se referenčni znesek 350 milijonov EUR nadomesti s 453,60 milijonov EUR, vključno s prilagoditvijo, ki jo je treba upoštevati zaradi širitve, po revidiranju finančnih možnosti.Člen 2Ta sklep začne veljati na dan objave v Uradnem listu Evropske unije.V Strasbourgu, 29. aprila 2004Za Evropski parlamentPredsednikP. CoxZa SvetPredsednikM. McDowell[1] UL C 10, 14.1.2004, str. 8.[2] UL C 23, 27.1.2004, str. 24.[3] Mnenje Evropskega parlamenta z dne 12. februarja 2004 (še neobjavljeno v Uradnem listu) in Sklep Sveta z dne 26. aprila 2004.[4] UL L 336, 30.12.2000, str. 82.--------------------------------------------------


title: Sklep Sveta z dne 23. marca 1998 o sklenitvi Protokola s strani Evropske skupnosti o nadaljnjem zmanjševanju emisij žvepla h Konvenciji o onesnaževanju zraka na velike razdalje preko meja iz leta 1979

text:
Avis juridique important

|

31998D0686

Official Journal L 326 , 03/12/1998 P. 0034 - 0034

Sklep Svetaz dne 23. marca 1998o sklenitvi Protokola s strani Evropske skupnosti o nadaljnjem zmanjševanju emisij žvepla h Konvenciji o onesnaževanju zraka na velike razdalje preko meja iz leta 1979(98/686/ES)SVET EVROPSKE UNIJE JEob upoštevanju Pogodbe o ustanovitvi Evropske skupnosti in zlasti člena 130s(1) v povezavi s prvim stavkom člena 228(2) in prvim pododstavkom člena 228(3) Pogodbe,ob upoštevanju predloga Komisije [1],ob upoštevanju mnenja Evropskega parlamenta [2],ker je Skupnost 14. junija 1994 podpisala Protokol o nadaljnjem zmanjševanju emisij žvepla h Konvenciji o onesnaževanju zraka na velike razdalje preko meja iz leta 1979 (v nadaljevanju besedila: "Protokol");ker si Protokol prizadeva določiti zgornje meje emisij žvepla za vse pogodbenice Konvencije;ker ukrepi, ki so predvideni v Protokolu, prispevajo k uresničitvi ciljev politike Skupnosti o okolju;ker Skupnost in države članice v okviru svojih pristojnosti sodelujejo s tretjimi državami in pristojnimi mednarodnimi organizacijami;ker bi morala zato Skupnost odobriti Protokol,SPREJEL NASLEDNJI SKLEP:Člen 1Protokol o nadaljnjem zmanjševanju emisij žvepla h Konvenciji o onesnaževanju zraka na velike razdalje preko meja iz leta 1979, ki je bil podpisan 14. junija 1994, se s tem odobri v imenu Skupnosti.Besedilo Protokola je priloženo k temu sklepu.Naslednja izjava se deponira skupaj z listinami o odobritvi:"Evropska skupnost izjavlja, da zgornja meja emisij in tehtani povprečni odstotek za Evropsko skupnost ne smeta preseči vsote obveznosti držav članic Evropske unije, ki so ratificirale Protokol, in obenem poudarja, da morajo vse njene države članice zmanjšati svoje emisije SO2 v skladu z zgornjimi mejami emisij, določenimi v Prilogi II k Protokolu, in v skladu z ustrezno zakonodajo Skupnosti."Člen 2Predsednik Sveta je pooblaščen, da imenuje osebo, ki bo pooblaščena za deponiranje listin o odobritvi in izjave iz člena 1 pri generalnem sekretarju Združenih narodov v skladu s členom 14 Protokola.Člen 3Ta sklep se objavi v Uradnem listu Evropskih skupnosti.V Bruslju, 23. marca 1998Za SvetPredsednikM. Meacher[1] UL C 190, 21.6.1997, str. 13.[2] UL C 14, 19.1.1998.


title: Sklep (EU) 2015/472 Evropskega parlamenta in Sveta z dne 11. marca 2015 o uporabi sredstev Evropskega sklada za prilagoditev globalizaciji (vloga EGF/2014/012 BE/ArcelorMittal iz Belgije)

text:
               20.3.2015

               SL

               Uradni list Evropske unije

               L 76/60

         SKLEP (EU) 2015/472 EVROPSKEGA PARLAMENTA IN SVETA
   z dne 11. marca 2015
   o uporabi sredstev Evropskega sklada za prilagoditev globalizaciji (vloga EGF/2014/012 BE/ArcelorMittal iz Belgije)
   EVROPSKI PARLAMENT IN SVET EVROPSKE UNIJE STA –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 1309/2013 Evropskega parlamenta in Sveta z dne 17. decembra 2013 o Evropskem skladu za prilagoditev globalizaciji (2014–2020) in razveljavitvi Uredbe (ES) št. 1927/2006 (1) ter zlasti člena 15(4) Uredbe,
   ob upoštevanju Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju (2) ter zlasti točke 13 Sporazuma,
   ob upoštevanju predloga Evropske komisije,
   ob upoštevanju naslednjega:

               (1)

               Evropski sklad za prilagoditev globalizaciji (ESPG) je bil ustanovljen za podporo presežnim delavcem in samozaposlenim osebam, ki so prenehale opravljati svojo dejavnost zaradi velikih strukturnih sprememb v svetovnih trgovinskih tokovih, ki so posledica globalizacije, zaradi še vedno trajajoče svetovne finančne in gospodarske krize, ki je predmet Uredbe (ES) št. 546/2009 Evropskega parlamenta in Sveta (3), ali nove svetovne finančne in gospodarske krize, ter za pomoč pri njihovi ponovni vključitvi na trg dela.

               (2)

               Člen 12 Uredbe Sveta (EU, Euratom) št. 1311/2013 (4) omogoča uporabo sredstev ESPG do letne zgornje meje 150 milijonov EUR (v cenah iz leta 2011).

               (3)

               Belgija je 22. julija 2014 predložila vlogo za uporabo sredstev ESPG v zvezi z odpuščanjem v podjetju ArcelorMittal Liège S.A. v Belgiji in jo dopolnila z dodatnimi informacijami, kakor je določeno v členu 8(3) Uredbe (EU) št. 1309/2013. Vloga izpolnjuje zahteve za določitev finančnega prispevka iz ESPG iz člena 13 Uredbe (EU) št. 1309/2013.

               (4)

               Zato bi bilo treba uporabiti sredstva ESPG, da se zagotovi finančni prispevek v znesku 1 591 486 EUR za vlogo, ki jo je predložila Belgija –

         SPREJELA NASLEDNJI SKLEP:
   Člen 1
   V splošnem proračunu Evropske unije za proračunsko leto 2015 se iz Evropskega sklada za prilagoditev globalizaciji uporabi vsota 1 591 486 EUR v sredstvih za prevzem obveznosti in sredstvih za plačila.
   Člen 2
   Ta sklep se objavi v Uradnem listu Evropske unije.

      V Strasbourgu, 11. marca 2015

            Za Evropski parlament

            Predsednik

         M. SCHULZ

            Za Svet

            Predsednica

         Z. KALNIŅA-LUKAŠEVICA

      (1)  UL L 347, 20.12.2013, str. 855.

      (2)  UL C 373, 20.12.2013, str. 1.

      (3)  Uredba (ES) št. 546/2009 Evropskega parlamenta in Sveta z dne 18. junija 2009 o spremembi Uredbe (ES) št. 1927/2006 o ustanovitvi Evropskega sklada za prilagoditev globalizaciji (UL L 167, 29.6.2009, str. 26).

      (4)  Uredba Sveta (EU, Euratom) št. 1311/2013 z dne 2. decembra 2013 o večletnem finančnem okviru za obdobje 2014–2020 (UL L 347, 20.12.2013, str. 884).


title: 2010/513/EU: Sklep Evropskega parlamenta z dne 5. maja 2010 o zaključku poslovnih knjig Agencije Skupnosti za nadzor ribištva za proračunsko leto 2008

text:
               25.9.2010

               SL

               Uradni list Evropske unije

               L 252/131

         SKLEP EVROPSKEGA PARLAMENTA
   z dne 5. maja 2010
   o zaključku poslovnih knjig Agencije Skupnosti za nadzor ribištva za proračunsko leto 2008
   (2010/513/EU)
   EVROPSKI PARLAMENT,
   ob upoštevanju končnih letnih računovodskih izkazov Agencije Skupnosti za nadzor ribištva za proračunsko leto 2008,
   ob upoštevanju poročila Računskega sodišča o letnih računovodskih izkazih Agencije Skupnosti za nadzor ribištva za proračunsko leto 2008 z odgovori agencije (1),
   ob upoštevanju priporočila Sveta z dne 16. februarja 2010 (5827/2010 – C7-0061/2010),
   ob upoštevanju člena 276 Pogodbe ES in člena 319 Pogodbe o delovanju Evropske unije,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185,
   ob upoštevanju Uredbe Sveta (ES) št. 768/2005 z dne 26. aprila 2005 o ustanovitvi Agencije Skupnosti za nadzor ribištva (3), zlasti člena 36,
   ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe (ES, Euratom) št. 1605/2002 (4), zlasti člena 94,
   ob upoštevanju člena 77 in Priloge VI Poslovnika,
   ob upoštevanju poročila Odbora za proračunski nadzor (A7-0105/2010),

               1.

               odobri zaključek poslovnih knjig Agencije Skupnosti za nadzor ribištva za proračunsko leto 2008

               2.

               naroči svojemu predsedniku, naj ta sklep posreduje izvršnemu direktorju Agencije skupnosti za nadzor ribištva, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Jerzy BUZEK

            Generalni sekretar

         Klaus WELLE

      (1)  UL C 304, 15.12.2009, str. 1.

      (2)  UL L 248, 16.9.2002, str. 1.

      (3)  UL L 128, 21.5.2005, str. 1.

      (4)  UL L 357, 31.12.2002, str. 72.


title: 2011/474/EU: Sklep Sveta z dne 12. julija 2011 o sklenitvi Protokola o določitvi ribolovnih možnosti in finančnega prispevka, ki jih zagotavlja Sporazum med Evropsko skupnostjo in Republiko Sejšeli o partnerstvu v ribiškem sektorju

text:
               28.7.2011

               SL

               Uradni list Evropske unije

               L 196/1

         SKLEP SVETA
   z dne 12. julija 2011
   o sklenitvi Protokola o določitvi ribolovnih možnosti in finančnega prispevka, ki jih zagotavlja Sporazum med Evropsko skupnostjo in Republiko Sejšeli o partnerstvu v ribiškem sektorju
   (2011/474/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 43 v povezavi s točko (a) člena 218(6) Pogodbe,
   ob upoštevanju predloga Evropske komisije,
   ob upoštevanju privolitve Evropskega parlamenta,
   ob upoštevanju naslednjega:

               (1)

               Dne 5. oktobra 2006 je Svet sprejel Uredbo (ES) št. 1562/2006 o sklenitvi Sporazuma med Evropsko skupnostjo in Republiko Sejšeli o partnerstvu v ribiškem sektorju (1) (v nadaljnjem besedilu: Sporazum o partnerstvu). Protokol o določitvi ribolovnih možnosti in finančnega prispevka, ki jih zagotavlja Sporazum o partnerstvu je bil priložen Sporazumu. Navedeni Protokol preneha veljati 17. januarja 2011.

               (2)

               Evropska unija se je pogajala z Republiko Sejšeli (v nadaljnjem besedilu: Sejšeli) o novem protokolu k Sporazumu o partnerstvu, ki plovilom EU zagotavlja ribolovne možnosti v vodah, nad katerimi imajo Sejšeli suverenost ali pristojnost glede ribištva (v nadaljnjem besedilu: Protokol).

               (3)

               Ob zaključku pogajanja je bil protokol parafiran 3. junija 2010 in je bil spremenjen z izmenjavo pisem z dne 29. oktobra 2010.

               (4)

               V skladu s Sklepom Sveta 2010/814/EU (2) je bil Protokol v imenu Unije podpisan 20. decembra 2010 in se uporablja začasno.

               (5)

               Protokol bi bilo treba skleniti –

         SPREJEL NASLEDNJI SKLEP:
   Člen 1
   Protokol o določitvi ribolovnih možnosti in finančnega prispevka, ki jih zagotavlja Sporazum med Evropsko skupnostjo in Republiko Sejšeli o partnerstvu v ribiškem sektorju se odobri v imenu Unije (3).
   Člen 2
   Predsednik Sveta v imenu Unije posreduje uradno obvestilo iz člena 14 Protokola (4).
   Člen 3
   Ta sklep začne veljati na dan objave v Uradnem listu Evropske unije.

      V Bruslju, 12. julija 2011

            Za Svet

            Predsednik

         J. VINCENT-ROSTOWSKI

      (1)  UL L 290, 20.10.2006, str. 1.

      (2)  UL L 345, 30.12.2010, str. 1.

      (3)  Besedilo Protokola je bilo skupaj s sklepom o podpisu objavljeno v UL L 345, 30.12.2010, str. 4.

      (4)  Generalni sekretariat Sveta objavi datum začetka veljavnosti Protokola v Uradnem listu Evropske unije.


title: 2012/565/EU: Sklep Evropskega parlamenta z dne 10. maja 2012 o zaključku poslovnih knjig Evropskega centra za razvoj poklicnega usposabljanja za proračunsko leto 2010

text:
               17.10.2012

               SL

               Uradni list Evropske unije

               L 286/155

         SKLEP EVROPSKEGA PARLAMENTA
   z dne 10. maja 2012
   o zaključku poslovnih knjig Evropskega centra za razvoj poklicnega usposabljanja za proračunsko leto 2010
   (2012/565/EU)
   EVROPSKI PARLAMENT,

               —

               ob upoštevanju letnih računovodskih izkazov Evropskega centra za razvoj poklicnega usposabljanja za proračunsko leto 2010,

               —

               ob upoštevanju poročila Računskega sodišča o letnih računovodskih izkazih Evropskega centra za razvoj poklicnega usposabljanja za proračunsko leto 2010 z odgovori Centra (1),

               —

               ob upoštevanju priporočila Sveta z dne 21. februarja 2012 (06083/2012 – C7-0051/2012),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

               —

               ob upoštevanju Uredbe (EGS) št. 337/75 Sveta z dne 10. februarja 1975 o ustanovitvi Evropskega centra za razvoj poklicnega usposabljanja (3), zlasti člena 12a Uredbe,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (4), in zlasti člena 94 Uredbe,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor in mnenja Odbora za zaposlovanje in socialne zadeve (A7-0129/2012),

               1.

               odobri zaključek poslovnih knjig Evropskega centra za razvoj poklicnega usposabljanja za proračunsko leto 2010;

               2.

               naroči svojemu predsedniku, naj ta sklep posreduje direktorju Evropskega centra za razvoj poklicnega usposabljanja, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 366, 15.12.2011, str. 127.

      (2)  UL L 248, 16.9.2002, str. 1.

      (3)  UL L 39 13.2.1975, str. 1.

      (4)  UL L 357, 31.12.2002, str. 72.